ጊዴዎን ጢሞቴዎስ፡ ኣብዚ ክብሎ ዝደሊ ህወሓት ኣብ ዓሌት ትግራይ ዝተሞርኰሰ ሰልፊ ኢዩ። መራሕቶም ኰነ ኣባላቶም ካብ ሓደ ዓሌት ኢዮም። ኣብ ስርሓቶም ዝነጣጠፉ፡ እቶም ዝደጋገፍዎም ሰባት፡ ኵሎም ኣባላቶም ትግራዎት ኢዮም። ስለዚ ህወሓት ኣብ ዓመጻዊ ስራሕ ምስ ዝዋፈር እቲ ሳዕቤኑ ክንርእዮ ንኽእል። እቲ ዉጽኢት ከምኡ ዝኣመሰለ ኣሰር ክህልዎ ይኽእል። እዚ ማለት ግን መግስቲ ፈደራል ኮነ ኢሉ ዝሰኣሎ ኣግባብ ኣይኰነን። ስቲቭን ሳክር፡ ከምዚ ዝበልካዮ እንድሕሪ ኰይኑ - ማለት እቲ ሰለሎ ገለ ናይ ዓሌት ኣሰር ኣሎዎ ክትብል ከሎኻ - ኣህጕራዊ ሕብረተሰባት ሻቕሎት ከሕድር ይኽእል'ዩ። ሓደ ትዊት ጀይክ ሶሊቫን ዝተባህለ ሰብ (ኣማኻሪ ሃገራዊ ድሕነት ተመራጺ ፕሬዝደንት ጆ ባይደን ዝኾነ) ክጠቕሰልካ እፈቱ። "ኣብ ዉሽጥን ከባቢ መቐለን ዝርከቡ ሰባት ዝወርዶም ሓደጋን ክፍጸሙ ዝኽእሉ ገበናት-ዉግእ የሻቕሉኒ" ኢሉ። ከምኡ'ውን ጆሰፕ ቦረል፡ ናይ ማሕበር ሓድነት ኤውሮጳ ሓላፊ ወጻኢ ጕዳያት፡ ብዛዕባ'ቲ ኣብ ዓሌት ኣትኵሩ ዝስዕብ ግፍዒ ኣልዒሉ ብዙሕ ግህሰታት ሰብኣዊ መሰላትን ዝጠሓሱ ኣህጕራዊ ሰብኣዊ ሕግታት ይርኣዩዎ ከም ዘሎዉ ይጠቅስ። ኣህጕራዊ ሕብረተሰብ 'ውን እንተዀነ ገበናት-ዉግእ ብግዙፍ ከይፍጸሙ ስግኣት ኣሎዎም። ጊዴዎን ጢሞቴዎስ፡ ስክፍታታት ኣህጕራዊ ሕብረተሰብ ይርድኣና'ዩ። መንግስቲ-ፈደራል ደጋጊሙ ከም ዝበሎን ዘውጽኦ መምርሒታትን ንሲቪላውያት ክከላኸለሎም ምዃኑ'ዩ። ብተወሳኺ መሰላት ሲቪል ብሓይልታት መንግስቲ ንከይግሃስ ብተደጋጋሚ ተሓቢሩ'ዩ። ህወሓት ኣብ ዓሌት ዝተሞርኰሰ ሰልፊ ኢዩ። ኣንጻር'ዚ ውድብ ዝውሰዱ ስጕምትታት ናይ ዓሌት መኣዝን ዘሎዎ ይመስል ይኸውን። ግናኸ መንግስቲ ፈደራል ኣይውዕሎን'ዩ። ደጊመ ዝብሎ፡ መግስቲ፡ ሲቪላት ንከይህሰዩ ዝከኣሎ ይገብር ኣሎ። ኣብነት ክህበካ፣ ሓይልታትና ጥቓ መቐለ በጺሖም ክነሶም ኣብ ከተማ ክንዲ ምእታው ናይ ሰለስተ መዓልታት ዕድል ሂቦም'ዮም። እዚ ኸኣ ኣብ ህዝቢ ዝወርድ ጕድኣት ንምንካይ ዝዓለመ'ዩ። ስቲቭን ሳክር፡ ትግራዎት ከም ዝብሉዎ እዚ ጕዳይ'ዚ ኣካል ናይ ዝዓበየ ዛንታ ምዃኑ'ዩ። እዚ ኸኣ ኣቢዪ ኣሕመድ ካብ'ቶም ዝሃቦም መብጽዓታት - ኣብ ፈለማይ እዋን ኣብ ስልጣን ዝመጸሉ ወርሓት - ምድሕርሓር ምዃኑ ይዛረቡ። ሃገር ንምሕባር ሓድሽ ዘመን ከም ዝተኣታተወ ዝሃቦ መብጽዓ ዝዝከር ኰይኑ ትግራዎት ከም ዝበልዎ ግን እቲ ዘስተብሃልሉ ጕዳይ ጥበብ ዝመልኦ ምምንዛዕ ስልጣንን ጭቆናን ምዃኑ'ዩ። መሰላት ርእሰ-ምሕደራ ክብሕጐጕ፡ ብዝሓለፈ መስከረም ዝተኻየደ ምርጫ ክብርጀን፡ ኣብ ስልጣን ዝነበሩ መራሕቲ ወትሃደራት ክእለዩ ... ትግራዎት ብምዃኖም ... ኣብ ኣካይዳ ኣብዪ ሓደ ገሃሲ ኵትሞ ዘሎዎ ኣካይዳ ከም ዘሎ ይዛረቡ። ብሓጺሩ ትግራዎት ርእሰ-ምሕደራኦም ዝቋመት መንግስቲ ከም ዝተኣታተወ'ዮም ዝዛረቡ ዘሎዉ። ጊዴዎን ጢሞቴዎስ፡ ትግራዎትን ህወሓትን ፈላልየ ክርእዮም ኣለኒ። እቲ ንስኻ ትሃንጾ ዘሎኻ ሓተታ ካብ ሓደ'ዮም ዝብል እምነት'ዩ ዝነቅል። ሽግር መንግስቲ ፈደራል ምስ ኣባላት ህወሓት ዘይኮነስ ምስቲ ጕጅለ መራሕቲ'ዩ። ንሳቶም ሽቶኦም ንምውቃዕ ኣብ ጐነጽ ዝኣምኑ ሰባት'ዮም። ጽገናታት ብዘርእዩ ጕዳያት ድማ፡ ህወሓት ካብ ፈለማ ጀሚሩ እዚ መንግስቲ-ፈደራል ከተኣታትዎም ንዝተበገሰሎም ለውጥታት ከሰናኽል'ዩ ጸኒሑ። እቶም ምስ ቀዳማይ ሚኒስተር ክተሃላለኽን ክጻባእን፡ ኣብ ዝተፈላለዩ ክልላት ጐነጻት ከተኣታቱን'ዩ ጸኒሑ፣ እምበኣርከስ እዚ'ዩ ጸገምና። ህወሓት እቲ ዝነበሮ ዓብላሊተራ ንምምላስ'ዩ ድልየቱ። እቲ ዝነበሮ ቍጠባውን ፖለቲካውን ስልጣን፡ ከምኡ'ውን እቲ ዝነበሮ ሓለፋታት ንምምላስ'ዩ ድልየቱ። ንሕና ኸኣ እዚ ክኸውን ኣይክእልን ኢና ንብል ዘሎና። ስቲቭን ሳክር፡ እዚ ትብሎ ዘሎኻ ቅሬታ ትግራዎት - ንስኻ ቅሬታ ህወሓት ኢልካ ኢኻ ትጽውዖ ዘሎኻ። ዋላ'ኳ ዝበዝሑ ትግራዎት ዘሎዎም ስምዒት ይዅን - ኣብ ትግራይ ጥራይ ዘይኰነስ ኣብ ካልኦት ክልላት ዘሎ ሽግር'ዶ ኣይኰነን?
